ኢትዮጵያዊነት በቀላሉ የሚጠፋም ሆነ የሚደበዝዝ ማንነት አይደለም….የኦሮሚያ ክልል ፕሬዚዳንት
ኢትዮጵያዊነት በብሔር ብሔረሰቦች ትስስር የተገነባ በመሆኑ በቀላሉ የሚጠፋም ሆነ የሚደበዝዝ ማንነት አለመሆኑን የኦሮሚያ ክልል ፕሬዚዳንት ገለጹ።ፕሬዚዳንቱ አቶ ለማ መገርሳ በባህር ዳር ከተማ በተዘጋጀው የአማራና የኦሮሞ ህዝቦች የጋራ ምክክር መድረክ ላይ እንደገለፁት ኢትዮጵያ በብሔር ብሔረሰቦችና ሕዝብች የዘመናት ጥረት ትስስር የተገነባች ሃገር ናት።እያንዳንዱ ኢትዮጵያዊ በአገሩ ጉዳይ፣ በማንነቱ፣ በአንድነቱና በሕብረቱ የማይደራደርና በጠንካራ ገመድ የተሳሰረ የፀና ፍቅር ያለው ህዝብ መሆኑን ገልፀዋል።ኢትዮጵያዊነት በሀገሪቱ ህዝቦች የልብ ማህተም የታተመ በመሆኑ በቀላሉ የሚጠፋም ሆነ የሚጨልም ማንነት አለመሆኑን ተናግረዋል።"ከቅርብ ጊዜ ወዲህ በትናንሽ ጉዳዮች በሚፈጠሩ አለመግባባቶች የአንድነታችንን ጥንካሬ እየተፈታተኑት ነው" ያሉት ፕሬዚዳንቱ፣  አንዳንዴ የሚፈጠሩ ችግሮች 'ክስተቶች ናቸው' በማለት ከችግሩ ጋር የመላመድ አዝማሚያ እየታየ መሆኑን ገልጸዋል።ልዩነቶችን በማጥበብ አንድነትን ማጠናከር የሚቻለው ለዘመናት ሲወርድ ሲዋረድ የመጣውን የህዝቦችን የእርስ በርስ ግንኙነት አጠናከሮ ማስቀጠል ሲቻል ብቻ እንደሆነም አስረድተዋል።"በሀገሪቱ ተዋደው፣ ተፋቅረውና ተሳስበው በሚኖሩ በብሔር፣ ብሔረሰቦችና ሕዝቦች ግንኙነት መካከል ምንም አይነት የሚከለክል አጥር ሊበጅ አይገባውም" ሲሉም አቶ ለማ ተናግረዋል።በመሆኑም ለእዚህች አገር አንድነትና ቀጣይነት የነገ አገር ተረካቢ የሆነውን ወጣት በስነ ምግባር በማነፅ በማህበራዊ፣ ኢኮኖሚያዊና ፖለቲካዊ ተሳትፎውን ማጠናከር የግድ መሆኑን ፕሬዚዳንቱ አቶ ለማ አመልክተዋል።የሀገሪቱ ምሁራንም ኢትዮጵያ ያለችበትን ወቅታዊ ሁኔታ ከግምት ውስጥ በማስገባት ለችግሮች መፍትሄ በመጠቆም ሙሁራዊ ኃላፊነታቸውን ሊወጡ እንደሚገባ አሳስበዋል።እንደ አቶ ለማ ገለጻ፣ የአማራና የኦሮሞ ህዝቦች የዘመናት ግንኙነት ለአፍታም ቢሆን ሳይቋረጥ ተጠናከሮ የሚቀጥል ነው።"በሁለቱ ክልሎች የተጀመረው የህዝብ ለህዝብ ትስስር ከሌሎች ክልሎች ህዝቦች ጋርም ተጠናክሮ ይቀጥላል" ብለዋል።ከኦሮሚያ ክልል የመጡት አባ ገዳ ቱፋ ደራርሶ በበኩላቸው፣ የአማራና የኦሮሞ ህዝቦች ለዘመናት በጉርብትና በዝምድና ተሳስረው የኖሩ ናቸው።የሁለቱ ክልል ህዝቦች ከአያት ቅድመ አያት የወረሱትን ጀግንነት ተላብሰውና መስዋዕትነት ከፍለው የአገራቸውን ዳር ድንበር በጋራ አስከብረው የኖሩ መሆናቸውንም ጠቁመዋል።"በኦሮሞና አማራ ህዝቦች መካከል ግጭት ለመፍጠር የሚጥሩ አካላት ጥቅማቸው የተነካባቸው እንጂ ችግር መፍጠር የኦሮሞም ሆነ የአማራ ህዝብ መገለጫ ባህሪ ሆኖ አይደለም" ያሉት ደግሞ አባ ገዳ ፈቃዱ ባልቻ ናቸው።" አብሮነታችን ለሰላማችን፣ ሰላማችን ለአብሮነታችን" በሚል መሪ ቃል የአማራና የኦሮሞ ህዝቦች የጋራ ምክክር መድረክ ትናንት ማምሻውን የተጠናቀቀ ሲሆን የመድረኩ ተሳታፊዎችም በዛሬ ዕለት የጣና ገዳማትን፣ ቤዛዊት ቤተ መንግስትና የአማራ ሰማዕታት ኃውልትን በመጎብኘት ላይ ናቸው።(ኤዜአ) 